Rijeka, 24. kolovoza 2020.g.

**OBJAVA ZA MEDIJE**

**U OKVIRU EPK PROJEKTA OVOG SE TJEDNA ODRŽAVA *ŠKOLA IZDAVAŠTVA: PEDAGOGIJE SKRBI***

**Od utorka 25. do petka 28. kolovoza 2020.g. u sklopu projekta Europske prijestolnice kulture i u okviru paneuropske platforme Future Architecture, u Rijeci se održava program Škola izdavaštva: pedagogije skrbi** (The Publishing School: Pedagogies of Care) **koji obuhvaća *online* izložbu u nastajanju, The Radio School - program otvoren za javnost te simpozij-radionicu za prijavljene.** Udružujući niz lokalnih i međunarodnih arhitekata, umjetnika i interdisciplinarnih kolektiva s područja prostornih i urbanih praksi, kroz ovaj program istraživat će se mogući načini učenja i proizvodnje znanja o javnim i urbanim teritorijima.

***Online* izložba u nastajanju, koja će biti otvorena u utorak, 25. kolovoza 2020.g. na linku** [**publishingacts.eu**](https://www.google.com/url?q=http://publishingacts.eu&sa=D&source=calendar&usd=2&usg=AOvVaw3Pt9Qw_b8TvTECMHhLVIxp) **te putem društvenih mreža Publishing Actsa, objedinit će radove sudionika triju programskih jedinica koje su se** **održavale u razdoblju od 2017. do 2020. u Puli, Šibeniku i Rijeci.** Prva *Izdavaštvo-akcija* bavila se socio-političkim imaginarijima Pule, druga je promišljala prošlost, sadašnjost i budućnost Šibenika, dok je treća istraživala urbani kontekst Rijeke, svega nekoliko mjeseci uoči otvaranja službenog programa Europske prijestolnice kulture.

**Prilikom otvaranja *online* izložbe, nakon uvodnog govora** **Morane Matković** **iz DeltaLaba i kustoskog *online* vodstva po izložbi, arhitekt Mauro Sirotnjak** **održat će *online* predavanje na engleskom jeziku pod nazivom *Kritičko čitanje Rijeke*.**

**Od srijede 26. do petka 28. kolovoza između** **13.30 i 16.00 sati u prizemlju zgrade DeltaLaba**, na adresi Delta 5, **odvijat će se** **The Radio School, program otvoren za javnost u kojem će britanski umjetnik i dizajner Jack Bardwell stvarati live edukativne sadržaje u formi radijske postaje.   
Live radijske emisije sastojat će se od niza intervjua s prethodnim i trenutnim sudionicima projekta Škola izdavaštva, a u razgovore će se moći uključiti i publika.**

**Najavljeno događanje organizirano je uz poštivanje svih preporuka HZJZ-a za sprječavanje zaraze**

**bolešću COVID-19. Svi se pozivaju** **na poštivanje preporuka: pojačanu osobnu higijenu, fizičku udaljenost te OBVEZNO nošenje zaštitnih maski za lice, s obzirom da se radi o zatvorenom prostoru.**

**Simpozij-radionica, koja će se za prijavljene održavati na drugom katu zgrade DeltaLaba na adresi Delta 5, također od srijede 26. do petka 28. kolovoza, istraživat će alternativne oblike edukacije. U programu sudjeluju Selma Banich,** talijanski arhitekti **Paolo Emilio Pisano** i **Sabrina Puddu** (Institutes of Care), španjolski kooperativni arhitektonski ured **MONTAJE**, Istraživački laboratorij **Un-war Space Lab** te inicijativa **Tirilab**.

Program *Škola izdavaštva: pedagogije skrbi*organizira **DAI-SAI (Društvo arhitekata Istre)** u suradnji s **DeltaLabom**, a u okviru programa **Slatko i slano Rijeke 2020 – Europske prijestolnice kulture**. Program je dio platforme **Future Architecture**, sufinancirane sredstvima programa **Kreativna Europa** Europske unije i **Ministarstva kulture i medija Republike Hrvatske**.

Unaprijed zahvaljujem na objavi.

Lena Stojiljković, Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu); Mob: +385 91 612 63 42